WTI ดีด 1% หลังร่วง 3 วัน หวัง “โอเปกพลัส” ลดการผลิตพยุงราคาน้ำมัน
น้ำมัน WTI ดีดขึ้นกว่า 1% หลังร่วง 3 วันติดต่อกัน รับคาดการณ์ “โอเปกพลัส” ลดการผลิตเพื่อพยุงราคาน้ำมันในตลาดโลก ในการประชุมวันที่ 5 ก.ย.นี้
น้ำมัน WTI ดีดขึ้นกว่า 1% หลังร่วง 3 วันติดต่อกัน รับคาดการณ์ “โอเปกพลัส” ลดการผลิตเพื่อพยุงราคาน้ำมันในตลาดโลก ในการประชุมวันที่ 5 ก.ย.นี้
2 ก.ย. 2565

ผู้สื่อข่าวรายงานว่า ราคาน้ำมัน WTI ฟื้นตัวขึ้นในช่วงเช้านี้ โดยได้แรงหนุนจากการคาดการณ์ที่ว่า กลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส จะหารือเรื่องการปรับลดกำลังการผลิตในการประชุมวันที่ 5 ก.ย.นี้
ณ เวลา 08.31 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนต.ค.ดีดตัวขึ้น 1.13 ดอลลาร์ หรือ 1.30% แตะที่ระดับ 87.74 ดอลลาร์/บาร์เรล
โดยสัญญาน้ำมัน WTI ฟื้นตัวขึ้นหลังจากปิดตลาดร่วงลงติดต่อกัน 3 วันทำการ อันเนื่องมาจากความกังวลว่า การที่จีนล็อกดาวน์เมืองสำคัญเพื่อควบคุมการแพร่ระบาดของโรคโควิด-19 นั้น จะส่งผลกระทบต่อเศรษฐกิจและความต้องการใช้น้ำมัน
ทั้งนี้โอเปกพลัสจะจัดการประชุมในวันจันทร์ที่ 5 ก.ย.นี้ ท่ามกลางกระแสคาดการณ์ที่ว่า โอเปกพลัสจะปรับลดกำลังการผลิตเพื่อพยุงราคาน้ำมันในตลาดโลก
ด้านเจ้าชายอับดูลาซิส บิน ซัลมาน รัฐมนตรีพลังงานซาอุดีอาระเบียกล่าวว่า กลุ่มโอเปกพลัสมีความมุ่งมั่น ความยืดหยุ่น และแนวทางในการรับมือกับความท้าทาย ซึ่งรวมถึงการปรับลดกำลังการผลิตน้ำมันได้ทุกเวลา และในรูปแบบที่แตกต่างกัน
ส่วนการประชุมโอเปกพลัสครั้งหลังสุดเมื่อวันที่ 3 ส.ค.ที่ผ่านมานั้น ที่ประชุมมีมติเพิ่มกำลังการผลิตเพียง 100,000 บาร์เรล/วันสำหรับเดือนก.ย. ซึ่งถือว่าต่ำมากเมื่อเทียบกับการเพิ่มกำลังการผลิต 648,000 บาร์เรล/วันในเดือนก.ค.และส.ค. ขณะที่เดือนมิ.ย.มีการเพิ่มกำลังการผลิต 432,000 บาร์เรล/วัน